“สหรัฐฯ” จ่อเก็บภาษีฝรั่งเศสเพิ่มเป็น 100% วงเงิน 2.4 พันล้านดอลฯ เซ่นปมรีดภาษีดิจิทัล
"สหรัฐฯ” จ่อเก็บภาษีสินค้านำเข้าจากฝรั่งเศสเพิ่มเป็น 100% วงเงิน 2.4 พันล้านดอลฯ เซ่นปมรีดภาษีดิจิทัล
"สหรัฐฯ” จ่อเก็บภาษีสินค้านำเข้าจากฝรั่งเศสเพิ่มเป็น 100% วงเงิน 2.4 พันล้านดอลฯ เซ่นปมรีดภาษีดิจิทัล
3 ธ.ค. 2562

ผู้สื่อข่าวรายงานว่า คณะทำงานของ นายโดนัลด์ ทรัมป์ ประธานนาธิบดีสหรัฐฯกำลังอยู่ระหว่างการพิจารณาเรียกเก็บภาษีสินค้านำเข้าจากฝรั่งเศสเพิ่มขึ้นเป็น 100% ในวงเงินราว 2.4 พันล้านดอลลาร์ เพื่อตอบโต้ฝรั่งเศสที่วางแผนเก็บภาษีดิจิทัลจากบริษัทเทคโนโลยีรายใหญ่ของสหรัฐฯ อาทิ อเมซอน กูเกิล แอปเปิล และเฟซบุ๊ก
นายโรเบิร์ต ไลท์ไฮเซอร์ ผู้แทนการค้าสหรัฐฯ (USTR) เปิดเผยว่า ตนได้เสนอให้รัฐบาลสหรัฐฯใช้มาตรการเรียกเก็บภาษีนำเข้าสินค้าจากฝรั่งเศสเพิ่มเติม ในวงเงิน 2.4 พันล้านดอลลาร์ เนื่องจากตรวจสอบพบว่า นโยบายภาษีการบริการด้านดิจิทัลของฝรั่งเศส เป็นนโยบายที่ “ไม่สมเหตุสมผล” และ “เลือกปฏิบัติ”
โดยผู้แทนการค้าสหรัฐฯกำลังออกหนังสือแจ้งเตือนในรูปแบบของข้อมูลบันทึกราชการ (Federal Register) ซึ่งมีคำอธิบายในประเด็นดังกล่าว และหนังสือแจ้งเตือนที่มีคำร้องเรียนจากสาธารณะเกี่ยวกับการใช้มาตรการเรียกเก็บภาษีนำเข้า ซึ่งรวมถึงการเรียกเก็บภาษีนำเข้าสินค้าจากฝรั่งเศสในอัตราสูงถึง 100%  ทั้งนี้ ในช่วงต้นเดือนม.ค.ปีหน้า USTR จะจัดทำประชาพิจารณ์เพื่อรับฟังความเห็นจากประชาชนเกี่ยวกับการใช้มาตรการภาษีต่อสินค้าของฝรั่งเศส
ขณะที่นายบรูโน เลอ แมร์ รัฐมนตรีคลังฝรั่งเศส ได้ออกมากล่าวถึงเรื่องนี้ว่า ภาษีดิจิทัลถือเป็นสิ่งจำเป็นที่จะบังคับให้บริษัทอินเทอร์เน็ตรายใหญ่ต้องจ่ายภาษีอย่างเป็นธรรม โดยเมื่อวันที่ 11 ก.ค.ที่ผ่านมา รัฐสภาฝรั่งเศสอนุมัติให้มีการเรียกเก็บภาษีรายได้ของบริษัทกูเกิล อเมซอน และเฟซบุ๊ก โดยฝรั่งเศสจะเรียกเก็บภาษี 3% ต่อรายได้ที่เกิดขึ้นในฝรั่งเศสของบริษัทเทคโนโลยีราว 30 แห่ง ซึ่งส่วนใหญ่เป็นบริษัทสหรัฐฯ